Document ID: 32011R0868

РЕГЛАМЕНТ ЗА ИЗПЪЛНЕНИЕ (ЕС) № 868/2011 НА КОМИСИЯТА
от 31 август 2011 година
относно разрешаването на препарат от Lactobacillus plantarum (DSM 21762) и препарат от Lactobacillus buchneri (DSM 22963) като фуражни добавки за всички животински видове
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
като има предвид, че:
(1)
В Регламент (ЕО) № 1831/2003 сe предвижда разрешителен режим за употребата на добавки при храненето на животните, както и основанията и процедурите за разрешаване.
(2)
В съответствие с член 7 от Регламент (ЕО) № 1831/2003 бяха подадени заявления за разрешаването на препарат от Lactobacillus plantarum (DSM 21762) и препарат от Lactobacillus buchneri (DSM 22963). Тези заявления бяха придружени от данните и документите, изисквани съгласно член 7, параграф 3 от Регламент (ЕО) № 1831/2003.
(3)
Заявлението се отнася до разрешаването на препарата от Lactobacillus plantarum (DSM 21762) и препарата от Lactobacillus buchneri (DSM 22963) като фуражни добавки за всички животински видове, подлежащи на класиране в категорията „технологични добавки“.
(4)
В своето становище от 15 март 2011 г. (2) Европейският орган за безопасност на храните (по-долу наричан „органът“) заключи, че Lactobacillus plantarum (DSM 21762) не оказва неблагоприятно въздействие върху здравето на животните, човешкото здраве или околната среда, както и че този препарат може да подобри производството на силаж, като намали нивото на pH и повиши степента на съхраняване на сухото вещество. Органът не счита, че е налице необходимост от специфични изисквания за наблюдение след пускането на продукта на пазара. Също така той провери доклада относно метода на анализ на фуражната добавка във фуражите, представен от определената с Регламент (ЕО) № 1831/2003 референтна лаборатория на Общността.
(5)
В своето становище от 7 април 2011 г. (3) органът заключи, че Lactobacillus buchneri (DSM 22963) не оказва неблагоприятно въздействие върху здравето на животните, човешкото здраве или околната среда, както и че този препарат може да подобри производството на силаж, като стимулира производството на оцетна киселина. Органът не счита, че е налице необходимост от специфични изисквания за наблюдение след пускането на продукта на пазара. Той също така провери доклада относно метода на анализ на фуражната добавка във фуражите, представен от определената с Регламент (ЕО) № 1831/2003 референтна лаборатория на Общността.
(6)
Оценката на препарата от Lactobacillus plantarum (DSM 21762) и на препарата от Lactobacillus buchneri (DSM 22963) показва, че условията за разрешаване, предвидени в член 5 от Регламент (ЕО) № 1831/2003, са изпълнени. Поради това употребата на посочените препарати следва да бъде разрешена съгласно посоченото в приложението към настоящия регламент.
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Посочените в приложението препарати, които спадат към категорията „технологични добавки“ и към функционалната група „добавки за силаж“, се разрешават като добавки при храненето на животните при условията, посочени в същото приложение.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 31 август 2011 година.

Labels: 3
17
6